**Pravidlá na prácu s dokumentmi firmy vo väčšine majú. Nekontrolujú ich však na pravidelnej báze, ako to prax žiada.**

**Bratislava, 20. júl 2023 – Až 80 percent zamestnancov slovenských firiem potvrdzuje, že majú zavedené pravidlá na prácu s firemnými dokumentmi. Ich dodržiavanie pravidelne kontroluje len 36 percent firiem. IT odborník upozorňuje, že útočníkom na zneužitie či krádež dokumentov stačí len jedna chyba. Prvým krokom k systematickej ochrane firemných dokumentov je ich klasifikácia, čiže roztriedenie do jednotlivých skupín podľa miery citlivosti. Následne na to by sa mal naviazať aj spôsob ich ochrany.**

**Až 80 percent** zamestnancov **slovenských firiem,** v ktorých sa intenzívne využívajú informačné technológie, potvrdzuje, že **majú zavedené pravidlá na prácu s firemnými dokumentmi.** V 67 percentách prípadov majú firmy **samostatne definované pravidlá aj na prácu s citlivými dokumentmi.** Milan Ryšavý, Security Team Leader z technologickej spoločnosti Seyfor radí: *„Dokumenty, respektíve informácie v nich, majú pre firmy rôznu cenu. Niektoré sa môžu komunikovať verejne, iné sa musia striktne chrániť. Prvým krokom k systematickej ochrane firemných dokumentov a informácií v nich je ich klasifikácia, čiže roztriedenie do jednotlivých skupín podľa miery citlivosti. Následne na to by sme úmerne k ich citlivosti mali nastaviť aj spôsob ich ochrany, a to bez rozdielu, či ide o elektronickú alebo listinnú formu.“*

Aj napriek tomu, že relatívne vysoké percento firiem má nastavené pravidlá na prácu s firemnými dokumentmi, **len 36 percent firiem kontroluje ich dodržiavanie na pravidelnej báze**. Ďalších 31 percent zamestnancov deklaruje, že sa u nich pravidlá dodržiavajú len občas. Prax to podľa IT odborníka potvrdzuje a dopĺňa, že formálne pravidlá na klasifikáciu a ochranu dokumentov firmy vo väčšine prípadov majú, avšak nie sú správne implementované po technologickej i procesnej stránke. M. Ryšavý tiež upozorňuje: „*Aby bol útočník úspešný, stačí len jedna chyba. Je preto veľmi dôležité, aby firma kontrolovala pravidlá práce s dokumentmi naozaj na pravidelnej báze. Navyše, firma sa tiež musí prispôsobovať aktuálnym situáciám, kedy pribúdajú nové typy dokumentov a informácií, ktoré treba chrániť.“*

V ére digitalizácie biznisu je trendom online prístup k dokumentom. Nie všetci zamestnanci potvrdili, že je to v praxi tak. Online prístup majú prakticky všetci zamestnanci v 21 percentách prípadov. V niektorých firmách má online prístup len určitá skupina zamestnancov (46 percent) a 34 percent vyslovilo, že online prístup nemá alebo si ho musia najskôr vyžiadať a dostať súhlas. M. Ryšavý k tejto časti prieskumu dodáva: *„Vždy je potrebné zohľadniť kontext a potreby každej organizácie individuálne. Iné potreby na online prístup k informáciám bude mať marketingová spoločnosť a iné výrobný podnik. Dnes existuje rad technických nástrojov, ako online prístup k dokumentom vyriešiť efektívne a bezpečne, ako na interné účely, tak aj externé využitie. K zabezpečeniu je potrebné pristúpiť komplexne: od riadenia prístupu k vlastnému úložisku, cez zabezpečenie prenosu z vlastného úložiska až po zabezpečenie na úrovni jednotlivých dokumentov podľa ich citlivosti.“*

Poznámka: Uvádzané dáta sú z prieskumu spoločnosti Seyfor, ktorý prebiehal v dňoch 22.4. až 28.4.2023. Autorom prieskumu je agentúra MNFORCE. Prieskum prebiehal na reprezentatívnej vzorke 500 zamestnancov, ktorí v práci využívajú informačné a digitálne technológie.

**O spoločnosti SEYFOR**

Seyfor Slovensko, a.s. sa radí k veľkým európskym dodávateľom ICT riešení, v Českej republike je najväčším výrobcom účtovných, ERP a mzdových a personálnych systémov. Spoločnosť má vyše 1 700 zamestnancov v ôsmich krajinách a celosvetovo obsluhuje zákazníkov v 38 štátoch. Seyfor, ktorý predtým vystupoval pod značkou Solitea, uskutočnil v posledných rokoch desiatky významných akvizícií IT firiem. Viac informácií nájdete na www.seyfor.com.